Framkvæmdarstjóri Íþrótta- og Ólympíusamband Íslands segir það hvorki hafa verið rætt né skoðað að biðja unga konu afsökunar á aðkomu ÍSÍ eftir að hún sakaði þjálfara sinn um kynferðislega áreitni. Skautafélag Akureyrar og Íþróttabandalag Akureyrar hafa beðið hana afsökunar á viðbrögðum sínum eftir að hún tilkynnti málið.
Stjórn Íþróttabandalags Akureyrar og Skautafélags Akureyrar báðu í vikunni Emilíu Rós Ómarsdóttur afsökunar á ónærgætinni nálgun og viðbrögðum þegar hún greindi frá áreitni af hálfu þjálfara síns árið 2018. Á þeim tíma sendi Skautafélagið frá sér yfirlýsingu þar sem sagði að engar sannanir eða merki væru um að þjálfarinn hefði brotið siðareglur. Við nánari skoðun kom í ljós að þjálfarinn hefði sannarlega brotið á Emelíu og var hann áminntur áður en hann hætti störfum. Emelía leitaði aðstoðar hjá ÍSÍ þar sem hún talaði fyrir daufum eyrunum.
Andri Stefánsson, framkvæmdastjóri ÍSÍ, kom ekki að málinu á sínum tíma en segir samtökin sannarlega hafa brugðist við.
Samt sem áður veit ég alveg til þess að það var kallað til funda og fulltrúar ÍSÍ sátu fundi með henni og eins með fleiri aðilum. Þannig að ÍSÍ reyndi að koma þeim málum í réttan farveg með þeim aðilum sem voru kannski næstir málinu. Ef hún hefur metið það þannig að hún var ekki alveg sátt við nálgunina hjá okkur eða þá aðstoða sem hún fékk að þá er það bara mjög leitt.
-Viðbrögð Skautafélags Akureyrar á sínum tíma. Þeir gáfu út yfirlýsingu þar sem hreinlega kom fram að það væru engar sannanir og henni varla trúað. Hvað finnst ykkur um þau viðbrögð þá?-
Ég get raunverulega ekki tjáð mig um það, ég hef ekki endilega náð að kynna mér hvaða upplýsingar lágu fyrir á þeim tímapunkti eða hvernig málum var háttað þá.
Stúlkan var mjög ósátt við viðbrögð Skautafélagsins, ÍBA og líka ÍSÍ og nú hafa bæði Skautafélagið og ÍBA beðið hana afsökunar. Kemur til greina að ÍSÍ biðji hana afsökunar?-
Það hefur ekkert verið rætt eða skoðað. ÍSÍ var ekki aðili að þessu máli sem slíkur heldur var kannski fengið inn til að koma málum í ákveðin farveg sem ég held að hafi verið gert á sínum tíma.

Framkvæmdarstjóri Íþrótta- og Ólympíusamband Íslands segir leitt að ung kona sem leitaði til sambandsins eftir að hafa verið áreitt kynferðislega af þjálfara sínum hafi upplifað máttleysi samtakanna og litla aðstoð. Ekki hefur komið til tals að biðja hana afsökunar. 